觀岸樹
作者：方回
朝代：宋

paragraphs: 行舟觀岸樹，意若有不足。
豈惟檉柳楊，亦頗間篁竹。
猥瑣匪大材，誰謂真不曲。
北風稍向南，南風稍向北。
弱質不自由，隨風作反覆。
我家有喬松，似是千秋木。
下無藤蘿纏，上無禽鳥宿。
清陰蔭百畝，毅然立于獨。
八風吹不動，矧肯變寒燠。
是可託吾廬，隠居于此卜。
焉能江湖間，浪與此輩逐。